**MINISTERUL TRANSPORTURILOR ȘI INFRASTRUCTURII**

**ORDINUL**

**Nr. \_\_\_\_\_\_\_\_ din \_\_\_\_\_\_\_\_\_\_\_\_\_**

**pentru modificarea și completarea Ordinului ministrului transporturilor nr. 88/2017 pentru aprobarea Reglementării aeronautice civile române RACR - LPAN P "Licenţierea personalului aeronautic navigant paraşutist”**

În temeiul prevederilor art. 4 alin. (1) lit. b), r) și x) din Legea nr. 21/2020 privind Codul aerian, cu modificările și completările ulterioare și ale art. 9 alin. (4) din Hotărârea Guvernului nr. 370/2021 privind organizarea şi funcţionarea Ministerului Transporturilor și Infrastructurii, cu modificările și completările ulterioare

**ministrul transporturilor și infrastructurii** emite următorul ordin:

**Art. I** Reglementarea aeronautică civilă română RACR-LPAN P "Licenţierea personalului aeronautic navigant paraşutist”, prevăzută în anexa la Ordinul ministrului transporturilor nr. 88/2017, publicat în Monitorul Oficial al României, Partea I, nr. 138 și 138 bis din 23 februarie 2017, cu modificările ulterioare, se modifică și se completează după cum urmează:

1. La art. 1.1. pct. 1.1.1, alin. (17) se modifică și va avea următorul cuprins:

„(17) Lansare din turnul de parașutism. Lansarea voluntară a unei persoane din turnul de parașutism, care implică desprinderea (părăsirea) de platforma sau dispozitivul de ridicare/coborâre, planarea, coborârea și aterizarea, utilizând o parașută care deține document de admisibilitate la salt.

Ridicarea/coborârea unei persoane, acroșată printr-un sistem de echipare de mecanismul turnului, fără a se desprinde de acesta, nu este considerată lansare din turnul de parașutism, iar pentru aceste operațiuni nu se aplică prevederile prezentei reglementări.”

**2.** La art. 1.1. pct. 1.1.1, după alin. (24) se introduce un nou alineat, alin. (25), cu următorul cuprins:

„(25) Turnul de parașutism. Un dispozitiv fix de pe sol, de diferite înălțimi (în funcție de tipul constructiv: metalic sau din beton) care permite, prin desprinderea de mecanismele componente, lansarea, planarea, coborârea și aterizarea unei persoane echipată cu o parașută.”

**3.**  La art. 3.2 pct. 3.2.3., după alin. (2) se introduce un nou alineat, alin. (3), cu următorul cuprins:

„(3) În cadrul programului de pregătire practică specifică, după acumularea experienței privind tehnicile și procedurile specifice aplicate pentru pliajul parașutei principale, elevul parașutist poate efectua, sub observația/supravegherea/controlul instructorului parașutist, pliajul parașutei principale ce este folosită în activitatea de zbor/salt.”

**4.** La art. 3.3 pct. 3.3.3, după alin. (2) se introduce un nou alineat, alin. (3), cu următorul cuprins:

„(3) În cadrul programului de pregătire practică specifică, după acumularea experienței privind tehnicile și procedurile specifice aplicate pentru pliajul parașutei principale, elevul parașutist poate efectua, sub observația/supravegherea/controlul instructorului parașutist, pliajul parașutei principale ce este folosită în activitatea de zbor/salt.”

**5.** La art.3.4 pct. 3.4.1. alin. (2), lit. c) se modifică și va avea următorul cuprins:

„c) să execute minim 10 salturi de formaţie din care minim 5 salturi să fie alcătuite din cel puţin 3 participanţi;”

**6.** La art.3.4 pct. 3.4.1., după alin. (2) se introduce un nou alineat, alin. (3), cu următorul cuprins:

„(3) Parașutistul deținător al licenței categoria Ro care solicită obținerea categoriei B, trebuie să completeze pregătirea practică cu un program corespunzător cerințelor pct. 3.3.3. alin.(1) lit. c)- e), prevăzute pentru obținerea licenței categoria A.”

**7.** La art. 3.4. pct. 3.4.3. alin. (3) lit. c) se modifică și va avea următorul cuprins:

„c) realizarea unei formații compusă din minim 3 participanți.”

**8.** La art. 3.7., pct. 3.7.1. se modifică și va avea următorul cuprins:

„3.7.1. Pentru un solicitant care deţine o licenţă de paraşutist militar cu calificare pe paraşuta aripă în termen de valabilitate, în vederea obţinerii licenţei civile de paraşutist categoria Ro/A, autoritatea de certificare creditează parţial pregătirea deţinută.”

**9.** La art. 3.7., pct. 3.7.2. se modifică și va avea următorul cuprins:

„3.7.2. Pentru un solicitant care deţine o licenţă de parașutist militar cu calificare pe parașuta aripă cu termenul de valabilitate expirat, în vederea obținerii licenței civile de parașutist categoria Ro/A, autoritatea de certificare creditează parțial pregătirea deținută.”

**10.** La art. 3.7., pct. 3.7.3. se modifică și va avea următorul cuprins:

„3.7.3. Pentru un solicitant care deţine o licenţă de paraşutist militar cu calificare pe paraşuta militară rotundă în termen de valabilitate, în vederea obţinerii licenţei civile de paraşutist categoria Ro/A, autoritatea de certificare creditează parţial pregătirea deţinută”

**11.** La art. 3.7, pct. 3.7.4. se modifică și va avea următorul cuprins:

„3.7.4. Pentru un solicitant care a deţinut o licenţă de paraşutist cu calificare pe alt tip de paraşută şi care a fost emisă conform unor reglementări naţionale anterioare prezentei ediţii, în vederea obţinerii licenţei de paraşutist categoria Ro/A, autoritatea de certificare creditează parţial pregătirea deţinută.”

**12.** Art. 3.8., se modifică și va avea următorul cuprins:

 ,,3.8 Privilegii

(1) Deţinătorul licenţei de parașutist categoria Ro are dreptul să exercite, în limita pregătirii şi a calificării/autorizațiilor deținute, funcţia de paraşutist şi poate executa pliajul paraşutei principale ce este folosită în activitatea de zbor/salt și salturi individuale, fără supravegherea unui instructor.

(2) Deţinătorul licenţei de paraşutist categoria A are dreptul să exercite, în limita pregătirii şi a calificării/autorizațiilor deţinute, funcţia de paraşutist şi poate executa pliajul paraşutei principale ce este folosită în activitatea de zbor/salt, salturi individuale și salturi în grup/formație. Salturile în grup/formație se pot executa doar sub supravegherea unui instructor. Componența salturilor în grup/formație trebuie să includă cel puțin un instructor sau un deținător de minimum categoria C a licenței de parașutist, numărul de participanți care dețin licența categoria A nefiind limitat.”

**13.** La art. 4.1 pct. 4.1.4. alin. (1), lit. a) se modifică și va avea următorul cuprins:

„a) efectuarea unui număr minim de 6 salturi cu paraşuta, corespunzător calificării de instructor;”

**14.**  La art. 7.1 pct. 7.1.1., după alin. (3) se introduce un nou alineat, alin. (4), cu următorul cuprins:

(4) „Evaluarea în vederea obţinerii autorizaţiei specifice de lansare din turnul de paraşutism, se face evaluând minim o lansare din turnul de parașutism.”

**15.** La art. 7.1 pct . 7.1.4. alin. (1), după lit. e) se introduce o nouă literă, lit. f) cu următorul cuprins:

„f) primele 10 salturi din programul de pregătire practică trebuie să fi fost executate sub supravegherea unui paraşutist deţinător al calificării superioare de instructor în termen de valabilitate şi autorizat examinator TANDEM, examinatorul aflându-se pe postul elevului/pasagerului, iar următoarele salturi din programul de pregătire practică trebuie să fi fost executate sub supravegherea unui paraşutist deţinător al calificării superioare de instructor în termen de valabilitate şi autorizat examinator TANDEM sau sub supravegherea unui deţinător al calificării superioare de instructor paraşutist autorizat TANDEM, în termen de valabilitate. Pe timpul executării acestor următoare salturi, pe postul elevului/pasagerului se poate afla fie instructorul/examinatorul autorizat tandem, fie un deținător al licenței de parașutist în termen de valabilitate, cu o experiență practică de minimum 100 salturi.”

**16.** La art.7.3 pct. 7.3.3. alin. (1), lit. a) și b) se modifică și vor avea următorul cuprins:

„a) pentru reînnoirea autorizației de TANDEM, se parcurge în totalitate cursul inițial de pregătire teoretică specifică de minim 15 ore, menționat la pct. 7.1.5 alin. (1) lit. e) subpct. (i);

b) pentru reînnoirea autorizaţiei de instructor AFF, se parcurge în totalitate cursul iniţial de pregătire teoretică specifică de minim 10 ore, menţionat la pct. 7.1.8 alin. (1) lit. e) subpct. (i).”

**17.** La art. 9.3 pct. 9.3.1. alin. (1), lit. b) se modifică și va avea următorul cuprins:

„b) licența în original, în termen de valabilitate. Poate fi recunoscută ca originală și o licență prezentată ca un document cu semnătură electronică, cu cod QR sau un document electronic fără nici o semnătură, dar cu o confirmare a autorității străine emitente primită prin mijloace electronice;”

 **Art. II** - Prezentul ordin se publică în Monitorul Oficial al României, Partea I.

**MINISTRUL TRANSPORTURILOR ȘI INFRASTRUCTURII**

**Sorin Mihai GRINDEANU**